Tengir hf. rekur stærsta ljósleiðaranet á Norðausturlandi og höfum við starfsmenn félagsins unnið undanfarið að uppbyggingu á Húsavík , að hluta til í samstarfi við Mílu . Ljósleiðari Tengis er eins og þjóðvegur , opinn öllum þjónustuveitum sem vilja bjóða viðskiptavinum sínum upp á háhraðatengingu – enda leggjum við hjá Tengir áherslu á að veita öllum notendum framúrskarandi þjónustu . Vodafone er í dag eina þjónustuveitan sem notar virkan aðgangsbúnað Tengis til að koma þjónustu sinni til heimilisnotenda . Aðrar þjónustuveitur nota aðgangsbúnað Mílu , sama hvaða ljósleiðaraneti viðskiptavinur tengist . Míla hefur því ávallt sett upp aðgangsbúnað til að nota ljósleiðaranet Tengis á öllu starfsvæðinu , sem nær frá Siglufirði til Langanesbyggðar . Míla hefur nú ákveðið að tengja ekki aðgangsbúnað sinn við ljósleiðaranet Tengis á Húsavík . Því mun þjónustuveitum sem nota í dag endabúnað Mílu ekki standa til boða að nýta sér ljósleiðaranet Tengis á Húsavík . Á þetta við um Húsavík eingöngu , þ.e. póstnúmer 640 . Þetta þýðir að viðskiptavinir Símans , NOVA , Hringdu og Hringiðunnar hafa ekki val um að vera í viðskiptasambandi við Tengir innan Húsavíkur að óbreyttu . Þar sem viðskiptavinir hafa ekki lengur frjálst val um þjónustuveitur á ljósleiðaraneti Tengis , eins og á öllum öðrum svæðum þar sem Tengir hefur fjárfest í innviðauppbyggingu ljósleiðaranets , er ljóst að forsendubrestur hefur orðið á þeim samningi sem Tengir bauð viðskiptavinum . Viðskiptavinir sem hafa þegar skrifað undir samning við Tengir eru því ekki bundnir að þeim samning . Verð í samningnum , þ.e. vegna vinnu við innanhúslagnir fyrir viðskiptavini sem Tengir niðurgreiðir að hluta , haldast að sjálfsögðu óbreytt fyrir væntanlega viðskiptavini Tengis . Það á einnig við þar sem vinnu við innanhúslagnir er þegar lokið .